b'\n_START_ARTICLE_\nMax Jones\n_START_SECTION_\nPelityyli\n_START_PARAGRAPH_\nElite Prospects -sivuston Curtis Joen mukaan h\xc3\xa4n on pelityylilt\xc3\xa4\xc3\xa4n ty\xc3\xb6teli\xc3\xa4s voimahy\xc3\xb6kk\xc3\xa4\xc3\xa4j\xc3\xa4, joka on monipuolinen sek\xc3\xa4 vahva ja luova kiekollisena. Jones on my\xc3\xb6s nopea ja voimakas pelaaja, joka taitaa maalinedustapelaamisen.\n_START_SECTION_\nSeuraura\n_START_PARAGRAPH_\nJones pelasi kaudella 2010\xe2\x80\x932011 Belle Tiren, kaudella 2011\xe2\x80\x932012 Honeybakedin ja kaudella 2012\xe2\x80\x932013 Compuwaren junioreissa. Kaudeksi 2013\xe2\x80\x932014 h\xc3\xa4n palasi Honeybakediin ja voitti 123 minuutillaan koko HPHL-junioriliigan j\xc3\xa4\xc3\xa4hyp\xc3\xb6rssin. London Knights varasi Jonesin 18. pelaajana OHL:n varaustilaisuudessa 2014. H\xc3\xa4n siirtyi kaudeksi 2014\xe2\x80\x932015 kuitenkin Yhdysvaltain maajoukkueen kehitysohjelmaan ja pelasi mm. USHL-junioriliigaa._NEWLINE_Kaudeksi 2015\xe2\x80\x932016 Jones siirtyi h\xc3\xa4net vuotta aiemmin varanneen OHL-joukkue London Knightsin riveihin. H\xc3\xa4nen tulokaskautensa toi runkosarjassa 52 tehopistett\xc3\xa4. 28. maaliskuuta 2016 pelatussa kolmannessa nelj\xc3\xa4nnesv\xc3\xa4lier\xc3\xa4ottelussa vieraissa Owen Sound Attackia vastaan Jones taklasi juuri kiekon saanutta vastustajajoukkueen Justin Brackia voimakkaasta kohti yl\xc3\xa4vartaloa. Jonesin taklaus kohdistui Brackin p\xc3\xa4\xc3\xa4h\xc3\xa4n ja h\xc3\xa4n sai teostaan viiden minuutin rangaistuksen sek\xc3\xa4 ulosajon. Brack loukkaantui tilanteessa. Jones her\xc3\xa4tti huomiota nauramalla ulosajonsa j\xc3\xa4lkeen. H\xc3\xa4n sai sittemmin OHL:lt\xc3\xa4 per\xc3\xa4ti 12 ottelun mittaisen pelikiellon, jota ankaroitti Brackin haavoittuvuus, loukkaantuminen ja taklauksen osuminen p\xc3\xa4\xc3\xa4h\xc3\xa4n. Jones palasi kaukaloihin OHL: finaaleissa, jotka p\xc3\xa4\xc3\xa4ttyiv\xc3\xa4t mestaruuteen eli J. Ross Robertson Cupiin. H\xc3\xa4n voitti Knightsin kanssa my\xc3\xb6s Memorial Cupin. Jones pelasi kauden aikana sek\xc3\xa4 CHL Top Prospects Gamessa ett\xc3\xa4 CCM/USA Hockey All-American Prospects Gamessa._NEWLINE_Anaheim Ducks varasi Jonesin ensimm\xc3\xa4isell\xc3\xa4 kierroksella 24. pelaajana NHL:n varaustilaisuudessa 2016. H\xc3\xa4n teki jo saman vuoden elokuussa seuran kanssa kolmivuotisen tulokassopimuksen. Jones jatkoi kaudella 2016\xe2\x80\x932017 Knightsin OHL-joukkueessa, jossa h\xc3\xa4n pelasi runkosarjassa loukkaantumisen vuoksi vain 33 ottelua. Jones teki niiss\xc3\xa4 kuitenkin yli piste per peli -tahdilla 36 tehopistett\xc3\xa4. Pudotuspeleiss\xc3\xa4 h\xc3\xa4n teki 14 ottelussa 12 tehopistett\xc3\xa4. Jones jakoi Knightsin sis\xc3\xa4isen tehotilaston voiton Evan Bouchardin kanssa lukemalla +4. OHL-kauden p\xc3\xa4\xc3\xa4tteeksi, huhtikuussa 2018 h\xc3\xa4n siirtyi amat\xc3\xb6\xc3\xb6ritry-out -sopimuksella AHL-joukkue San Diego Gullsin vahvuuteen. Jones pelasi siell\xc3\xa4 yhdeks\xc3\xa4n playoff-ottelua tehopistein 1+1=2._NEWLINE_Syksyn 2017 harjoitusleirin p\xc3\xa4\xc3\xa4tteeksi Anaheim Ducks l\xc3\xa4hetti Jonesin London Knightsin OHL-joukkueeseen. H\xc3\xa4n nousi joukkueen varakapteeniksi. Tammikuussa 2018 Knights kauppasi Jonesin Kingston Frontenacsiin vaihdossa hy\xc3\xb6kk\xc3\xa4\xc3\xa4j\xc3\xa4 Sergei Popoviin sek\xc3\xa4 kes\xc3\xa4n 2023 toisen ja kes\xc3\xa4n 2021 kolmannen kierroksen varausvuoroon. H\xc3\xa4nen runkosarjansa p\xc3\xa4\xc3\xa4ttyi kuitenkin kuuden ottelun j\xc3\xa4lkeen peukalomurtumaan, joka piti Jonesin my\xc3\xb6s sivussa seitsem\xc3\xa4st\xc3\xa4 ensimm\xc3\xa4isest\xc3\xa4 playoff-ottelusta._NEWLINE_Jonesilta j\xc3\xa4i Ducksin syksyn 2018 harjoitusleiri v\xc3\xa4liin peukalovamman vuoksi. Kuntouduttuaan seura l\xc3\xa4hetti h\xc3\xa4net lokakuun lopulla San Diego Gullsin AHL-joukkueeseen.\n_START_SECTION_\nMuuta\n_START_PARAGRAPH_\nJonesin isoveli Mitch pelaa puolustajana ECHL-joukkue Cincinnati Cyclonesissa. Veljesten is\xc3\xa4 Brad Jones pelasi omalla urallaan NHL:ss\xc3\xa4 hy\xc3\xb6kk\xc3\xa4\xc3\xa4j\xc3\xa4n\xc3\xa4 148 runkosarjaottelua.'